Kažimír, Peter, podpredseda vlády a minister financií SR (2014-05-14):
Ďakujem veľmi pekne. Takže ja by som chcel pokračovať v rozvinutom dialógu s pánom poslancom Hlinom asi v tom duchu, že áno, potvrdzujem, že téma neplatenia DPH alebo zmeny spôsobu a fakturácie na exekútorské odmeny, ktorá by nemusela byť zaťažovaná daňou z pridanej hodnoty, že o tejto téme hovoríme naozaj skoro rok, a chcem aj potvrdiť to, že momentálne v tomto období zbierame údaje, presne údaje, anonymizované údaje o tom, koľko slovenský exekútori ročne odvádzajú štátu na dani z pridanej hodnoty, pretože my tieto údaje sme nemali a nemáme, pokiaľ sa po nich naozaj adresne neopýtame. Čiže nadviazali sme kontakt tuším s Komorou slovenských exekútorov a pokúsime sa naozaj vypočítať prípadný negatívny dopad na verejné financie, lebo tam nejaký určite je, a, samozrejme, podľa výšky tohto dopadu sa postavíme aj k tomuto návrhu a v podstate, viete, že tento zákon je otvorený, v druhom čítaní sa tu stretneme na prelome júna a júla. Pevne verím, že do tohto obdobia sa nám to podarí vysporiadať buď v rámci vládnej novely, alebo sa potom spolu dohodneme o tom, že by sme eventuálne počkali a váš návrh zákona by bol posunutý v druhom čítaní do ďalšej schôdze, ale vieme o tom veľmi, veľmi, v pokojnej atmosfére hovoriť, lebo je to rozumná vec, ale z pozície ministra financií uznáte, že nepodpíšem bianko účet ani vám, ani nikomu podľa toho, že musím vedieť, aký to môže mať negatívny dopad na verejné financie. To, čo hovoril pán Mikloško. No ja s vami súhlasím. Ale čo chcete od predstaviteľov sekulárneho štátu, sekulárnych štátov, pán Mikloško, keď pápež František musel nedávno vymiesť chliev vo Vatikánskej banke? Hej, takže akože problém bankovníctva v Európe a vo svete je úplne identický, odhliadnuc od toho, kto je akcionárom danej banky, ale ak hovoríme o ochrane ľudí, je to dlhá cesta, ktorá nemôže začať nikde inde ako v škole. To znamená, my sme už v minulom našom období v roku 2006 – 2010 v spolupráci s rezortom školstva – a pevne verím, že potom aj pod vedením ministra školstva pána Fronca sa pokračovalo v týchto aktivitách – musí sa začať na školách, musí sa začať s finančnou gramotnosťou už od mladého veku, pretože je to bežná súčasť života. Ale tu si musíme uvedomiť jeden limit. My nie sme schopní chrániť človeka pred sebazničením, ak sa rozhodne zničiť, a to platí tak ako o zadlžovaní, tak to platí pri používaní drog, alkoholu, cigariet alebo iných foriem sebapoškodzovania. A pravdou je, že v tomto, v tomto môžeme veľa urobiť, ale nie sme schopní ochrániť človeka pred tým, aby sa dostal do nešťastia úplne, úplným spôsobom, a to z jedného dôvodu, že prílišná, hovorím, prílišná legislatívna regulácia, ktorá povedzme vytlačí, vytlačí tento biznis do tzv. shadow bankingu alebo do úplne čierneho biznisu, tak to už je úplná katastrofa. Čiže to je to, to je to, kde balansujeme medzi popularizmom, mesiánstvom, ktoré sa dobre, dobre počúva, a realitou, kde je tá presná hranica toho, aby sme v podstate neznemožnili legálne si požičať peniaze. Čiže tá potreba tu bola tisíce rokov a vždy bude. Mnoho pokrmov na tejto potrebe bolo založených v našej civilizácii, ale problém je, že ak to legálne zakážete, a to je aj s inými neduhmi, to je gamblingom, ktorý tu bol tak populárny pred dvoma rokmi, keď sme sa o tom bavili. Ak to vytlačíte, ak to úplne zakážete, tak to vytlačíte do podoby požičiavania načierno, cash pod stolom s takými istými vysokými úrokmi a s oveľa menej komfortným spôsobom vymáhania týchto úrokov a istín. Bohužiaľ, to je realita a musíme nájsť tú správnu hranicu. Ďakujem veľmi pekne.